#### E L Ő T E R J E S Z T É S

### Szombathely Megyei Jogú Város Közgyűlésének

### Bűnmegelőzési, Közbiztonsági és Közrendvédelmi Bizottságának

### 2020. szeptember 21-i ülésére

**Javaslat a köztisztasági feladatokkal kapcsolatos döntések meghozatalára**

**I.** A „Vigyázzunk Együtt Szombathelyre!” elnevezésű köztisztasági program részeként a Közgyűlés 2020. júniusi ülésén a 147/2020.(VI.25.) Kgy. számú határozatával egyetértett azzal, hogy a 14 egyéni választókerületi képviselő szervezzen ez évben önkéntes szemétszedési akciót a körzetében, melynek részleteit egyeztesse a Polgármesteri Hivatallal, első lépésként a szemétszedési szándék 2020. július 31. napjáig történő bejelentésével. Az érintett képviselők közül írásban 8-an jelezték részvételi szándékukat időpont megjelöléssel, 4-en jelezték részvételi szándékukat időpont megjelölés nélkül.

Fenti határozatával a Közgyűlés egyetértett azzal is, hogy szükség szerint évente megrendezésre kerüljön a „Városi nagytakarítás”. A kezdeményezéssel kapcsolatos javaslat 2021. január hónapra kerül kidolgozásra.

A Közgyűlés ugyanezen határozatával egyetértett azzal, hogy kidolgozásra kerüljön a „Fogadj örökbe egy parkot” program. Első lépésként 6 civil szervezet által összesen 8 park örökbefogadásának kidolgozására kerül sor, melyek mintaprojektként támpontot fognak szolgáltatni a további örökbefogadásokhoz az együttműködések optimalizálásának tekintetében. Az érintettek részvételével megtartott helyszíni bejárásokon egyeztetés történt az adott parkban végezhető, illetve vállalt feladatokról. Az örökbefogadásról szóló megállapodások megkötése folyamatban van.

A Polgármesteri Hivatal példát szeretne mutatni a kezdeményezésben, így tervezetten a Tóth István parknak a hulladéktól való folyamatos megtisztítása és az egyéb karbantartási munkák osztályonként kerülnek elvégzésre.

Az örökbefogadó civil szervezetek, valamint a későbbiekben csatlakozó gazdálkodó szervezetek vállalásának elismeréseként az örökbefogadás tényét közzétevő kisméretű táblák kerülnek kihelyezésre az örökbefogadással érintett helyszíneken. A táblák felirata elkészült, azonban a megjelenési formáról, a táblák háttérszínének meghatározásáról (zöld alapon fekete betűk vagy fehér alapon fekete betűk) kérem a Tisztelt Bizottság döntését. (1. melléklet).

**II.** Parkerdei hulladék elhelyezés tárgyában a Közgyűlés 2020. júniusi ülésén a 147/2020.(VI.25.) Kgy. számú határozatának részeként kinyilatkozta, hogy elkötelezett az illegális hulladékelhelyezés visszaszorítása iránt, továbbá egyetértett azzal, hogy a Parkerdő területén tapasztalt problémák visszaszorítása érdekében kerüljön sor az érintett lakosság megkeresésére, információs táblák kihelyezésére, sajtó és elektronikus média útján a hulladéktól való legális megválási lehetőségekről szóló folyamatos tájékoztatásra, továbbá fokozott ellenőrzésre.

A parkerdei illegális hulladéklerakás tiltását, a jogkövetkezmények ismertetését tartalmazó 1-1 db információs tábla kihelyezésének helyszíneként a Jégpince út – Falunagy utca kereszteződésénél lévő 0949/2 hrsz-ú önkormányzati tulajdonú ingatlant (2. melléklet), valamint az Erdei Iskola útnak (0937 hrsz.) a Messer Hungarogáz Kft. telephelyéhez közeli részét (3. melléklet) javasoljuk. A táblák feliratozására a mellékelt grafikai terv készült (4. melléklet).

A Körmendi úti hulladékudvar és az Erdei Iskola úti hulladéklerakó működési rendjéről, nyitvatartásáról és a hulladéktípusok lerakási díjáról szóló sajtóközleményt tettünk közzé a városi honlapon, valamint a nyomtatott médiában.

A Szombathelyi Erdészeti Zrt. az Erdei Iskola úti lerakó bejáratának közelében sorompóval zárta le a kezelésében lévő 0904 hrsz-ú utat a korábbi hulladéklerakási gócpont megszüntetése érdekében.

Kísérleti és átmeneti jelleggel a SZOVA NZrt-től és a Szomhull Nonprofit Kft-től 2 db 5 m3-es, zárható gyűjtőkonténer kihelyezését és azok ürítését rendeltük meg a 0935 hrsz-ú és a 0858 hrsz-ú önkormányzati külterületi közutak kereszteződésébe (a Parkerdei út körforgalom utáni útcsatlakozásához, a Mező utca és Jégpince út kereszteződésébe).

Polgármester Úr a 89/2020. (VI.9.) Pm. számú határozatában jóváhagyta a Szombathelyi Erdészeti Zrt. tulajdonában lévő 7 db Bosch NBN-733V-P IP boksz kamera átadását Szombathely Megyei Jogú Város Polgármesteri Hivatala részére. Polgármester Úr felkérte a jegyzőt, hogy a kamerák átadásával-átvételével kapcsolatos feladatokat hajtsa végre.

Polgármester Úr a közterület-felügyeletről szóló 1999. évi LXIII. törvény 7. § (3) bekezdése alapján a közterület-felügyelet javaslatára jóváhagyta az alábbi közterület képfelvevővel történő megfigyelését: a Jégpince utca – Középhegyi utca – Erdei Iskola utca – Szombathely közigazgatási határa által határolt területen található közterületek. Ezen a területen 10 db tettenérés történt, az érintett közterületeken továbbra is indokoltnak tartjuk a kamerákkal történő megfigyelést.

Mindezen intézkedések azonban csak átmeneti megoldást jelentenek az illegális hulladék lerakások számának csökkentése érdekében, a végső cél az összes ingatlanhasználó bevonása a közszolgáltatási rendszerbe, akár a kikényszerítés eszközével. Az erre irányuló törekvés megvalósítása céljából a SZOMHULL Nonprofit Kft. (a SZOVA NZrt. bevonásával) részletes folyamatszabályozást dolgoz ki.

Jelen előterjesztésnek pénzügyi kihatása van (parkerdei információs táblák és park örökbefogadási táblák legyártatási és kihelyezési költsége), így ezt a Városstratégiai, Idegenforgalmi és Sport Bizottság is tárgyalja a szükséges anyagi források biztosítási lehetőségének vizsgálata céljából.

Kérem a Tisztelt Bizottságot, hogy az előterjesztést megtárgyalni és a határozati javaslatot elfogadni szíveskedjen.

**Szombathely, 2020. szeptember „ ”**

 /: **Horváth Soma** :/

**HATÁROZATI JAVASLAT**

**….…./2020. (IX.21.) BKKB számú határozat**

1. A Bűnmegelőzési, Közbiztonsági és Közrendvédelmi Bizottság a „**Javaslat a köztisztasági feladatokkal kapcsolatos döntések meghozatalára**” című előterjesztést megtárgyalta és a megtett intézkedésekről szóló tájékoztatást tudomásul veszi.

2. A Bizottság az örökbefogadó táblák grafikai tartalmát az 1. melléklet szerinti tartalommal jóváhagyja.

3. A Bizottság jóváhagyja, hogy az örökbefogadó civil szervezetek, valamint a későbbiekben csatlakozó gazdálkodó szervezetek vállalásának elismeréseként az örökbefogadás tényét közzétevő kisméretű táblák grafikai terve

A változat:

 fehér alapon fekete

B változat:

 zöld alapon fekete betűs megjelenítéssel kerüljön megvalósításra.

4. A Bizottság – a Közgyűlés 147/2020.(VI.25.) Kgy. sz. határozat 4. pontjában kapott felhatalmazás alapján – a parkerdei illegális hulladéklerakás tiltását, a jogkövetkezmények ismertetését tartalmazó információs táblákat a 4. melléklet szerinti tartalommal jóváhagyja. Az 1500\*2000 mm méretű 1-1 db információs tábla kihelyezésének helyszíneként a Jégpince út - Falunagy utca kereszteződésénél lévő 0949/2 hrsz-ú önkormányzati tulajdonú ingatlant, valamint az Erdei Iskola útnak (0937 hrsz.) a Messer Hungarogáz Kft. telephelyéhez közeli részét jelöli meg.

Felelős: Kelemen Krisztián, a Bűnmegelőzési, Közbiztonsági és Közrendvédelmi Bizottság elnöke

(a végrehajtás előkészítéséért:

Kalmár Ervin, a Városüzemeltetési és Városfejlesztési Osztály vezetője)

Határidő: 1. pont: azonnal

 2-3. pont: folyamatos

 4. pont: 2020. október 31.